ครม. อนุมัติ 3,566 ล้านบาท ดำเนินโครงการขับเคลื่อนเศรษฐกิจและสังคมฐานราก
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า คณะรัฐมนตรีเห็นชอบให้กระทรวงการอุดมศึกษา วิทยาศาสตร์และ นวตกรรม (อว.) ดำเนินโครงการขับเคลื่อนเศรษฐกิจและสังคมฐานรากหลังโควิดด้วยเศรษฐกิจ BCG ใน 7,435 ตำบล ครอบคลุม 77 จังหวัดทั่วประเทศ วงเงินรวมทั้งสิ้น 3,566.28 ล้านบาท เกิดการจ้างงานประชาชนทั่วไปและบัณฑิตจบใหม่ จำนวนไม่น้อยกว่า 68,350 คน เศรษฐกิจในพื้นที่หมุนเวียนระหว่างดำเนินโครงการไม่น้อยกว่า 600 ล้านบาท/เดือน โดยจะนำองค์ความรู้เทคโนโลยีและนวัตกรรมของสถาบันอุดมศึกษาและหน่วยงานต่างๆ ภายใต้ อว. ไปขับเคลื่อนภาคการผลิตและบริการในระดับพื้นที่ เพื่อให้เกิดการฟื้นตัวทางเศรษฐกิจและรักษาระดับการจ้างงานสำหรับวัตถุประสงค์ของโครงการ ขับเคลื่อนเศรษฐกิจและสังคมฐานรากหลังโควิดด้วยเศรษฐกิจ BCG เพื่อเพิ่มศักยภาพและขีดความสามารถในการแข่งขันของภาคการผลิตและบริการด้าน BCG ในพื้นที่ ด้วยองค์ความรู้และเทคโนโลยีและนวัตกรรม เพิ่มการจ้างงานบัณฑิตที่พึ่งจบการศึกษาและประชาชนในพื้นที่ พร้อมพัฒนากำลังคนให้มีทักษะพื้นฐานที่จำเป็น รวมทั้งพัฒนาฐานข้อมูลชุมชนขนาดใหญ่ให้มีความสมบูรณ์ครอบคลุมในพื้นที่ของประเทศ โดยกลุ่มเป้าหมายคือ บัณฑิตจบใหม่ไม่เกิน 5 ปี ผู้ที่ถูกเลิกจ้าง/ประชาชนในพื้นที่ สถาบันอุดมศึกษา ภาคประชาชน ภาคสังคมและภาคส่วนต่างๆ ระยะเวลาดำเนินการ 3 เดือน ตั้งแต่ 1 ก.ค. - 30 ก.ย. 65คาดว่าจะเกิดกิจกรรมขับเคลื่อนเศรษฐกิจและสังคมในพื้นที่ ด้วยยุทธศาสตร์เศรษฐกิจ  BCG ไม่น้อยกว่า 15,000 กิจกรรมครอบคลุมพื้นที่ทั่วประเทศ เพิ่มยอดขายผลิตภัณฑ์และบริการของชุมชน ไม่น้อยกว่าร้อยละ 10 ในผลิตภัณฑ์และบริการของชุมชนไม่น้อยกว่า 4,500 รายการ เกิดการจ้างงานไม่น้อยกว่า 68,350 คน เกิดการหมุนเวียนทางเศรษฐกิจระหว่างการดำเนินโครงการไม่น้อยกว่า 600 ล้านบาท/เดือน